UPRS Sklep III U 144/2023-6
Sodna praksa Upravnega sodišča, 2023-09-28

BREZPLAČNA PRAVNA POMOČ - UPRAVNI POSTOPEK - UPRAVNI SPOR

brezplačna pravna pomoč - rok za vložitev tožbe - fikcija vročitve - prepozno vložena tožba - zavrženje tožbe

Četudi bi sodišče štelo, da je bila izpodbijana odločba tožnici, kot sama navaja, vročena 11. 8. 2023 (in ne že 10. 8. 2023), je tožba zoper izpodbijano odločbo vložena prepozno, saj se je v obeh primerih 30-dnevni rok za vložitev tožbe zoper izpodbijano odločbo (ker je bila 9. 9. 2023 sobota, 10. 9. 2023 pa nedelja) tožnici iztekel v ponedeljek, 11. 9. 2023. Tožbo pa je vložila šele 14. 9. 2023 (s tega dne sodišču poslano priporočeno poštno pošiljko), to pa je po izteku zakonsko določenega roka za vložitev tožbe.

II. Vsaka stranka trpi svoje stroške tega postopka.

1. Z izpodbijano odločbo Bpp 557/2023 z dne 17. 7. 2023 je toženka zavrnila prošnjo tožnice z dne 13. 6. 2023 za dodelitev brezplačne pravne pomoči (v nadaljevanju: BPP) za pravno svetovanje in zastopanje pred sodiščem prve stopnje v pravdnem postopku zoper A. A. zaradi plačila uporabnine. Odločitev je toženka oprla na določbe Zakona o brezplačni pravni pomoči (v nadaljevanju: ZBPP).

2. Tožnica je po pooblaščenki na tukajšnje sodišče dne 14. 9. 2023 priporočeno po pošti vložila tožbo zoper izpodbijano odločbo. V tožbi uvodoma navaja, da je izpodbijano odločbo prejela 11. 8. 2023, ter nato pojasnjuje, zakaj se z njo ne strinja. Sodišču predlaga, da izpodbijano odločbo odpravi in zadevo vrne v ponovno odločanje, toženki pa naloži, da tožnici povrne stroške postopka, v primeru zamude z zakonskimi zamudnimi obrestmi.

3. Toženka odgovora na tožbo ni podala, sodišču pa je predložila spise, ki se nanašajo na zadevo Bpp 557/2023.

5. V skladu s prvim odstavkom 28. člena Zakona o upravnem sporu (v nadaljevanju: ZUS-1) je tožbo treba vložiti v roku 30 dni od vročitve upravnega akta, s katerim je bil končan postopek. Takšen je tudi pravni pouk v izpodbijani odločbi.

6. Tožnica, kot rečeno, navaja, da je izpodbijano odločbo prejela 11. 8. 2023. Sodišče sicer na podlagi poštnega obvestila o vročitvi, ki se nahaja v predloženem spisu Bpp 557/2023, ugotavlja, da na podlagi četrtega odstavka 87. člena Zakona o splošnem upravnem postopku (v nadaljevanju: ZUP), v zvezi z drugim odstavkom 34. člena ZBPP, velja, da je bila vročitev izpodbijane odločbe tožnici opravljena dne 10. 8. 2023. Kot je namreč razvidno iz omenjenega poštnega obvestila o vročitvi, vročevalec dne 26. 7. 2023 pisma z izpodbijano odločbo tožnici ni mogel vročiti, zato ji je navedenega dne v hišnem predalčniku pustil sporočilo s poukom, kje se pismo nahaja in da ga mora tožnica prevzeti v 15 dneh, sicer velja vročitev za opravljeno z dnem poteka (tj. zadnji dan) tega roka. Po poteku 15-dnevnega roka je bilo nato pismo, ker ga tožnica ni dvignila, dne 11. 8. 2023 puščeno v njenem hišnem predalčniku, vendar to na datum (na podlagi zakonske fikcije dne 10. 8. 2023 opravljene) vročitve ne vpliva (tako že Vrhovno sodišče v načelnem mnenju z dne 14. 1. 2015 in sklepu I Up 94/2015 z dne 20. 5. 2015).

7. Tudi sicer pa, četudi bi sodišče štelo, da je bila izpodbijana odločba tožnici, kot sama navaja, vročena 11. 8. 2023 (in ne že 10. 8. 2023), je tožba zoper izpodbijano odločbo vložena prepozno, saj se je v obeh primerih 30-dnevni rok za vložitev tožbe zoper izpodbijano odločbo (ker je bila 9. 9. 2023 sobota, 10. 9. 2023 pa nedelja) tožnici iztekel v ponedeljek, 11. 9. 2023. Tožbo pa je vložila šele 14. 9. 2023 (s tega dne sodišču poslano priporočeno poštno pošiljko), to pa je po izteku zakonsko določenega roka za vložitev tožbe.

8. Glede na časovne okoliščine konkretnega primera sodišče še pojasnjuje, da t.i. poletno poslovanje sodišč (od 15. julija do 15. avgusta 2023) nima vpliva na datum vročitve izpodbijane odločbe (ker ni relevantno glede na določbe ZUP, ki so v obravnavani zadevi uporabljive v skladu z drugim odstavkom 34. člena ZBPP; tako že sklep Vrhovnega sodišča I Up 344/2014 z dne 20. 11. 2014). Prav tako to ne vpliva na tek roka za vložitev tožbe zoper izpodbijano odločbo, ker gre za zadevo, ki je s četrtim odstavkom 34. člena ZBPP opredeljena kot nujna, in je zato glede na drugi odstavek in 9. točko tretjega odstavka 83. člena Zakona o sodiščih (ZS) procesni rok za vložitev tožbe zoper izpodbijano odločbo tekel tudi v obdobju poletnega poslovanja sodišč (prim. sklep Upravnega sodišča I U 1503/2014 z dne 1. 10. 2014).

9. Prepozno vloženo tožbo mora sodišče po določbi 2. alineje prvega odstavka 36. člena ZUS-1 s sklepom zavreči, kar je storilo pod I. točko izreka tega sklepa.

10. Odločitev o stroških postopka iz II. točke izreka tega sklepa temelji na določbi četrtega odstavka 25. člena ZUS-1, po kateri v primeru, ko sodišče tožbo zavrže, vsaka stranka trpi svoje stroške postopka.

Zakon o upravnem sporu (2006) - ZUS-1  - člen 28, 28/1, 36, 36/1, 36/1-2

Zakon o splošnem upravnem postopku (1999) - ZUP  - člen 87, 87/4

Zakon o brezplačni pravni pomoči (2001) - ZBPP  - člen 34, 34/2, 34/4

Zakon o sodiščih (1994) - ZS  - člen 83, 83/2, 83/3, 83/3-9

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.